Document ID: 32013R0934

IZVEDBENA UREDBA KOMISIJE (EU) št. 934/2013
z dne 27. septembra 2013
o spremembi Izvedbene uredbe (EU) št. 914/2013 o določitvi zgornjih mej proračuna za leto 2013 za nekatere sheme neposrednih podpor iz Uredbe Sveta (ES) št. 73/2009
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe Sveta (ES) št. 73/2009 z dne 19. januarja 2009 o skupnih pravilih za sheme neposrednih podpor za kmete v okviru skupne kmetijske politike in o uvedbi nekaterih shem podpor za kmete, spremembi uredb (ES) št. 1290/2005, (ES) št. 247/2006, (ES) št. 378/2007 in razveljavitvi Uredbe (ES) št. 1782/2003 (1) ter zlasti prvega pododstavka člena 51(2), prvega pododstavka člena 69(3) in člena 142(c) Uredbe,
ob upoštevanju naslednjega:
(1)
Z Izvedbeno uredbo Komisije (EU) št. 914/2013 (2) so bile določene zgornje meje proračuna za leto 2013, ki veljajo za nekatere sheme neposredne podpore iz Uredbe (ES) št. 73/2009.
(2)
Grčija je izkoristila možnost iz člena 69(1) Uredbe (ES) št. 73/2009 v letih 2010, 2011 in 2012. Zgornja meja proračuna za posebno podporo iz poglavja 5 naslova III Uredbe (ES) št. 73/2009 je bila ustrezno določena za vsako od navedenih let.
(3)
Julija 2012 se je Grčija odločila, da bo uporabila možnost iz člena 69(1) Uredbe (ES) št. 73/2009 tudi za leto 2013. Vendar pa zaradi nesporazuma glede obveščanja o taki odločitvi zneski, ki se določijo za namene zgornje meje proračuna za leto 2013, niso bili vključeni v Izvedbeno uredbo (EU) št. 914/2013.
(4)
Glede na to, da se je Grčija odločila, da bo nadaljevala izvajanje posebne podpore v koledarskem letu 2013 brez spremembe sporočenih zneskov za financiranje zadevnih podpornih ukrepov, kot so bili izvedeni v letu 2012, bi bilo treba določiti zgornjo mejo proračuna za navedeno leto.
(5)
Zaradi jasnosti bi bilo treba objaviti zgornjo mejo, ki izhaja iz zneskov, dodeljenih v Grčiji za zadevne ukrepe v letu 2013.
(6)
Z Izvedbeno uredbo Komisije (EU) št. 929/2013 (3) so bile spremenjene nacionalne zgornje meje iz Priloge VIII k Uredbi (ES) št. 73/2009 za leto 2013 za Luksemburg in Malto. Prilogo V Izvedbene uredbe (EU) št. 914/2013 bi bilo treba ustrezno spremeniti.
(7)
V skladu s šestim pododstavkom člena 51(1) Uredbe (ES) št. 73/2009 je Hrvaška Komisijo uradno obvestila o svoji odločitvi, da bo uporabila določen delež zgornjih mej iz člena 104(4) in člena 112(5) navedene uredbe za plačila za ovčje in kozje meso oziroma za plačila za goveje in telečje meso. Zato bi bilo treba določiti ustrezne zgornje meje proračuna za premijo za ovce in koze, dodatno premijo za ovce in koze ter premijo za krave dojilje.
(8)
V skladu s členom 69(1) Uredbe (ES) št. 73/2009 se je Hrvaška pred datumom pristopa odločila, da bo uporabila posebno podporo iz člena 68(1)(a)(ii) navedene uredbe v sektorju mlečnih proizvodov, ter odločitev sporočila Komisiji. Odločitev je v skladu z omejitvijo iz člena 69(4) Uredbe (ES) št. 73/2009. Komisija bi morala določiti ustrezno zgornjo mejo.
(9)
Hrvaška uporablja shemo enotnega plačila iz naslova III Uredbe (ES) št. 73/2009. Zaradi jasnosti bi bilo treba za leto 2013 objaviti zgornjo mejo proračuna za shemo enotnega plačila za Hrvaško, ki izhaja iz odbitka zgornjih mej, določenih za plačila iz členov 52, 53 in 68 Uredbe (ES) št. 73/2009, od zgornjih mej iz Priloge VIII k navedeni uredbi.
(10)
Priloge I do V k Izvedbeni uredbi (EU) št. 914/2013 bi bilo zato treba ustrezno spremeniti.
(11)
Ukrepi iz te uredbe so v skladu z mnenjem Upravljalnega odbora za neposredna plačila -
SPREJELA NASLEDNJO UREDBO:
Člen 1
Priloge I do V k Izvedbeni uredbi (EU) št. 914/2013 se spremenijo v skladu s Prilogo k tej uredbi.
Člen 2
Ta uredba začne veljati sedmi dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 27. septembra 2013

Labels: 2
19
5
6
18